Praegu toimuvad venekeelsed luterlikud teenistused pühapäeviti Narva Aleksandri koguduses ja iga kahe nädala tagant laupäeviti Tallinnas Kaarli kirikus. Teeniv õpetaja Oleg Sevastjanov, kes reedeti Narvast Tallinna sõidab, on  öelnud, et enamik Eesti venekeelsest elanikkonnast peab küll end õigeusklikuks, kuid see tähendab peamiselt sellekohase teatava kombestiku järgimist, tundmata õigeusu traditsioone põhjani, mõistmata kristlikke väärtusi.  Ta usub, et luterlik kirik võiks teenida inimesi vene keeles kirikuna, mille need inimesed on teadlikult valinud. Praegused 10 aktiivliiget moodustavad Tallinnas väikese, kuid tugeva tuumiku. «Neil on kokkusaamisi vaja, nad käivad ka reedeti meie vaimulikel koosviibimistel, kus me  arutame ja räägime väga paljust,» ütles Sevastjanov. «Praegu sobib meenutada, et isegi veetilk suudab lõpuks kivisse augu uuristada.»  Pärast Tallinna Jaani kiriku remondi algust hakati koos käima Kaarli kirikus, nii on välja kujunenud, reedeti aga ollakse Püha vaimu kirikus.